Dôvodová správa

Predložený návrh Kolektívnej zmluvy vyššieho stupňa v štátnej službe na rok 2005 (ďalej len „kolektívna zmluva“) uzatváranej podľa § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov je výsledkom rokovaní zástupcov poverených vládou Slovenskej republiky za zamestnávateľa, ktorým je štát v zmysle § 3 písm. e) citovaného zákona (vyjednávači v zmysle uznesenia vlády Slovenskej republiky č. 444 z 13. mája 2004), a zástupcov štátnych zamestnancov v zmysle § 3 písm. a) citovaného zákona - Konfederáciou odborových zväzov Slovenskej republiky a Nezávislými kresťanskými odbormi Slovenska. Predkladaný návrh kolektívnej zmluvy je teda výsledkom rokovaní sociálnych partnerov.

Kolektívnou zmluvou sa priaznivejšie upravujú podmienky vykonávania štátnej služby nad ich úpravu v zákone č. 312/2001 Z. z. o štátnej službe a o zmene a doplnení niektorých zákonov v znení neskorších predpisov a taktiež sa vytvára rámec na uzatváranie podnikových kolektívnych zmlúv.

Návrh kolektívnej zmluvy prešiel skráteným pripomienkovým konaním. 

Kolektívna zmluva sa na rokovanie vlády Slovenskej republiky predkladá bez rozporov.

Návrh kolektívnej zmluvy je v súlade s Ústavou Slovenskej republiky a ďalšími všeobecne záväznými predpismi; nemá vplyv na zamestnanosť ani na životné prostredie.